--- AŠOTA M. PRED VÄZNICOU ZADRŽALI KUKLÁČI ---
Obchodníka so zbraňami a vojenským materiálom Ašota M. včera prepustili z basy na slobodu. Napriek tomu, že ho súdia za vraždu a prešovský okresný súd ho potrestal 20-ročným väzením! Uplynula mu však dvojročná súdna väzba a súdny proces s ním nedokázali súdy doteraz právoplatne ukončiť. Sninského podnikateľa mal Ašot spolu s kumpánmi zavraždiť ešte v roku 2002 a policajti ich krátko po skutku zadržali. Pred basou však na neho už čakali kukláči a vyšetrovatelia. Obvinili ho zo zločinu marenia spravodlivosti a z prečinu útoku na verejného činiteľa.
PREŠOV. Proces s Azerbajdžancom Ašotom M. sa začal v decembri 2006. Prešovský okresný súd ho odsúdil za vraždu sninského podnikateľa Františka Galandu na 20-ročné väzenie v apríli 2007. Samozrejme, proti tomuto rozsudku sa odvolal. Druhostupňový súd vec vrátil pre procesné pochybenie na nové konanie. Nariadil opätovné vypočutie niektorých svedkov a konfrontáciu. Na novom pojednávaní Ašot M. namietal zaujatosť sudcu, dožadoval sa odročenia pojednávania pre svoju chorobu a navrhoval nové dokazovanie.
"Predseda senátu ku mne prejavuje nepriateľský vzťah, antipatiu," skúšal obžalovaný. Sudcu dokonca obvinil z vyhrážania sa ošetrujúcej lekárke, ktorá vraj nechcela Ašota pustiť na pojednávanie. Navrhol, aby bol sudca vylúčený z vykonávania trestných úkonov v súvislosti s týmto prípadom. Senát po porade námietku uznesením zamietol. "Necítim sa byť zaujatý," konštatoval pokojne predseda senátu a dôrazne odmietol ovplyvňovanie lekárov. Obžalovaný podal proti uzneseniu sťažnosť. Chcel však zabrániť pokračovaniu pojednávania, a preto hneď na to dodal, že má po nedávnom úraze zdravotné ťažkosti. Preto predseda senátu privolal rýchlu lekársku pomoc. Lekár však nezistil žiadne dôvody, ktoré by obžalovanému bránili v účasti na pojednávaní.
Svedok dovolenkoval v zahraničí
Hoci nové pojednávanie v tejto veci začal okresný súd ešte 17. júna tohto roku, doteraz nerozhodol. Raz pre neúčasť svedkyne, ktorá sa ospravedlnila tým, že ju bolí hrdlo, inokedy pre neúčasť iného svedka dovolenkujúceho v čase pojednávania v zahraničí a jedného z Ašotových komplicov Tibora M. Ďalší dvaja spoluobvinení zo zosnovania vraždy Galandu Ladislav K. a Martin M. sa súdnych pojednávaní zúčastňovali. Ašot si platí dvoch obhajcov. Zastrelenie sninského podnikateľa Galandu je považované za najznámejšiu mafiánsku vraždu v tamojšom podsvetí.
Z basy vyšiel pred treťou popoludní
Z prešovskej väznice Ašota M. pustili osem minút pred treťou popoludní. Okrem jeho dvoch známych však na neho už čakali aj vyšetrovatelia a kukláči, ktorí zablokovali hlavný východ z basy. Potom, ako z dverí väznice vyšiel Ašotov advokát Milan Kuzma, prešiel dverami aj jeho mandant. Ihneď ho obkľúči kukláči a pristúpil vyšetrovateľ, ktorý ho obvinil z marenia spravodlivosti a útoku na verejného činiteľa a oznámil mu, že ho zadržiava. "Momentálne prebiehajú vyšetrovacie úkony. Ak sa prokurátor s tým stotožní, vyšetrovateľ spracuje návrh na vzatie obvineného do väzby," informoval hovorca Prezídia Policajného zboru Viktor Plézel.
Podľa M. Kuzmu je to "nepodarený výmysel, ktorému chýba akákoľvek logika a zdravý úsudok". Vraj sa Ašot vyhrážal svedkovi. "Ten nebol v postavení verejného činiteľa, ale ako svedok v postavení pred súdom. Je to výmysel. On sa iba vizuálne kontaktoval s konateľom svojej firmy a povedal mu, že ty ešte uvidíš. Podali sme sťažnosť, o ktorej bude rozhodovať prokurátor. Dúfam, že bude prepustený zo zadržania," dodal obhajca.
Na otázku, či sa nesnažili o umelé predlžovanie procesu a o obštrukcie, pokojne a slušne uviedol: "Je to váš subjektívny názor. Ja vám ho nebudem vyvracať ani potvrdzovať."
--- FAKTY ---
(tim)
Obžaloba viní Ašota M. a jeho troch komplicov - Tibora M., Ladislava K. a Martina M. - zo zosnovania vraždy sninského podnikateľa Františka Galandu v roku 2002. Podnikateľa zavraždili dvadsiatimi dávkami zo samopalu značky Škorpión vo vchode domu, kde býval. Policajti našli zbraň, z ktorej sa strieľalo, na mieste činu. Páchateľ zbraň posypal korením pre zahladenie pachových stôp. Strelcom mal byť údajne bývalý policajt, ktorý po obvinení vo väzbe spáchal samovraždu. Motívom bol podľa súdu stret obchodných záujmov pri obchodovaní so zbraňami. Azerbajdžanec Ašot M., ktorý prišiel na Slovensko v roku 1995, mal totiž oprávnenie na obchodovanie so zbraňami a vojenským materiálom. To mu vydali ministerstvá obrany a hospodárstva údajne v čase, keď už bol stíhaný za zorganizovanie zločineckej skupiny a rozsiahle ekonomické podvody.